*Projekts*

LATVIJAS REPUBLIKAS MINISTRU KABINETS

2016.gada \_\_\_\_\_\_\_\_\_\_\_\_\_\_\_ Noteikumi Nr.\_\_\_\_\_\_

Rīgā (prot. Nr.\_\_\_ \_­­­­­­­­­\_ .§)

**Dzelzceļa pārvadātāju licencēšanas noteikumi**

Izdoti saskaņā ar Dzelzceļa likuma

34.panta sesto daļu

**I. Vispārīgais jautājums**

1. Noteikumi nosaka prasības pārvadātāja licences saņemšanai attiecībā uz pārvadājuma veidiem, labu reputāciju, finanšu pietiekamību, profesionālo kompetenci un civiltiesiskās atbildības segšanu, kā arī pārvadātāja licences darbības apturēšanas un anulēšanas kritērijus un pārvadātāja licences izsniegšanas, darbības apturēšanas un anulēšanas kārtību.

**II. Prasības pārvadātāja licences saņemšanai**

 2. Lai saņemtu pārvadātāja licenci, komercsabiedrība izpilda prasības attiecībā uz labu reputāciju, finanšu pietiekamību, profesionālo kompetenci un savas civiltiesiskās atbildības segšanu.

3. Uzskata, ka komercsabiedrībai ir laba reputācija, ja ir izpildītas šādas prasības:

 3.1. komercsabiedrībai, kas iesniedz pārvadātāja licences pieteikumu, nav bijis pasludināts juridiskās personas maksātnespējas process vai uzsākts likvidācijas process vai minētās komercsabiedrības padomes un valdes locekļiem nav bijis pasludināts fiziskās personas maksātnespējas process;

 3.2. komercsabiedrībai, kas iesniedz pārvadātāja licences pieteikumu, nav bijuši piemēroti piespiedu ietekmēšanas līdzekļi vai minētās komercsabiedrības padomes un valdes locekļi nav bijuši sodīti par smaga vai sevišķi smaga nozieguma izdarīšanu;

 3.3. komercsabiedrības, kas iesniedz pārvadātāja licences pieteikumu, padomes un valdes locekļi nav bijuši sodītipar dzelzceļa transporta kustības drošības un ekspluatācijas noteikumu pārkāpšanu;

3.4. komercsabiedrība, kas iesniedz pārvadātāja licences pieteikumu, vai minētās komercsabiedrības padomes un valdes locekļi vairākkārt nav sodīti par administratīvo pārkāpumu dzelzceļa transporta, sociālajā, darba, darba aizsardzības vai veselības aizsardzības jomā, vai arī muitas jomā, kad komercsabiedrība vēlas veikt pārrobežu kravas pārvadājumus, kuriem piemērojamas muitas procedūras.

4. Prasība attiecībā uz finanšu pietiekamību ir izpildīta, ja komercsabiedrība, kas iesniedz pārvadātāja licences pieteikumu, var pierādīt, ka tā 12 mēnešus varēs izpildīt savus esošos un iespējamos pienākumus, kas noteikti, pamatojoties uz pamatotiem pieņēmumiem, vai Komisijas 2015.gada 4.februāra īstenošanas regulas (ES) [2015/171](http://eur-lex.europa.eu/eli/reg/171/2015?locale=LV) par dažiem dzelzceļa pārvadājumu uzņēmumu licencēšanas procedūras aspektiem (turpmāk – īstenošanas regula (ES) [2015/1](http://eur-lex.europa.eu/eli/reg/1910/2015?locale=LV)71) 7.panta 3.punktā minētajā gadījumā. Pārbaudot finanšu pietiekamību, īpaši pārbauda pārvadātāja gada pārskatus vai komercsabiedrības, kas iesniedz pārvadātāja licences pieteikumu, bilanci, ja tā nevar iesniegt gada pārskatu. Licences pieteikumu iesniegušās komercsabiedrības finanses neuzskata par pietiekamām, ja minētās komercsabiedrības darbības rezultātā tās nodokļu vai sociālā nodrošinājuma maksājumu (no darba līguma, darba koplīguma vai citas rakstiskas vienošanās izrietošie komercsabiedrības sociālie maksājumi papildus darba samaksai)parādi katrs pārsniedz vienu Ministru kabineta noteikto minimālo mēnešalgu. Prasību attiecībā uz finanšu pietiekamību neuzskata par izpildītu arī gadījumā, ja komercsabiedrība 12 mēnešu periodā pirms licences pieteikuma iesniegšanas ir vairāk kā divas reizes kavējusi nodokļu vai sociālā nodrošinājuma maksājumu apmaksu tādā apmērā, kas pārsniedz  vienu Ministru kabineta noteikto minimālo mēnešalgu.

5. Prasība par profesionālo kompetenci ir izpildīta gadījumā, ja komercsabiedrība, kas iesniedz licences pieteikumu, var pierādīt, ka tai ir vai būs tāda pārvaldes struktūra, kurai ir vajadzīgās zināšanas vai pieredze, lai veiktu drošu un uzticamu pārvadātāja licencē noteikto darbības veidu kontroli un uzraudzību.

6. Prasība par civiltiesiskās atbildības segumu ir izpildīta, ja komercsabiedrībai, kas iesniedz pārvadātāja licences pieteikumu, ir pienācīga apdrošināšana vai tirgus nosacījumiem atbilstošas garantijas saistību izpildei, ja notiek dzelzceļa satiksmes negadījumi, kā arī civiltiesiskās atbildības gadījumi attiecībā uz pasažieriem, bagāžu, kravu, pasta sūtījumiem un trešajām personām. Civiltiesiskās atbildības seguma apmērs ir pietiekams dzelzceļa kravu pārvadājumu pakalpojumu sniegšanai, ja šāda seguma summa ir vismaz 3 000 000 *euro*, dzelzceļa pasažieru pārvadājumu pakalpojumu sniegšanai, ja šāda seguma summa ir vismaz 2 000 000 *euro,* un dzelzceļa pārvadājumu pakalpojumu sniegšanai šaursliežu (750 mm) dzelzceļa tīklā, ja šāda seguma summa ir vismaz 150 000 *euro*.

**III. Pārvadātāja licences izsniegšana**

7. Komercsabiedrība, kas vēlas saņemt pārvadātāja licenci, iesniedz Valsts dzelzceļa administrācijai pārvadātāja licences pieteikumu, kuram pievieno dokumentus, kas ietver šādu informāciju:

7.1. vispārējās ziņas par komercsabiedrību:

7.1.1. komercsabiedrības nosaukumu, reģistrācijas numuru, adresi un tālruņa numuru;

7.1.2. komercsabiedrības plānoto dzelzceļa pārvadājumu veidus;

7.2. informāciju par finanšu resursu un materiālā nodrošinājuma pietiekamību:

7.2.1. pieejamiem finanšu līdzekļiem, ietverot atlikumus kredītiestādē, aizņēmumus un aizdevumus;

7.2.2. līdzekļiem un aktīviem, kas pieejami kā nodrošinājums;

7.2.3. apgrozāmo kapitālu;

7.2.4. būtiskām izmaksām, tostarp pirkuma izmaksām par transportlīdzekļiem, zemi, ēkām, objektiem un ritošo sastāvu;

7.2.5. maksājumiem saistībā ar komercsabiedrības aktīviem;

7.2.6. apliecinājumu, ka komercsabiedrībai nav nodokļu vai sociālā nodrošinājuma iemaksu tādi parādi vai kavējumi, kuru dēļ atbilstoši šo noteikumu 4.punktam neuzskata par izpildītu prasību attiecībā uz finanšu pietiekamību;

7.2.7. vilces līdzekļu nodrošinājumu pārvadājumu veikšanai;

7.2.8. komercsabiedrības gada pārskatus par iepriekšējiem diviem gadiem vai bilanci, ja tā nevar iesniegt gada pārskatus;

7.3. profesionālo kompetenci apliecinošu informāciju par:

7.3.1. komercsabiedrības pārvaldes struktūras atbildīgo darbinieku, lai veiktu drošu un uzticamu pārvadātāja licencē noteikto darbības veidu kontroli un uzraudzību, kvalifikāciju un līdzšinējo darbību (piemēram, izglītību, darba pieredzi dzelzceļa sistēmā);

7.3.2. vilces līdzekļu vadītāju kvalifikāciju vai norādi, ka paredzēts izmantot cita pārvadātāja vilces līdzekļu vadītājus;

7.3.3. dzelzceļa speciālistu sagatavošanu un kvalifikācijas celšanu;

7.3.4. avāriju seku novēršanas iespējām;

7.3.5. plānotajiem vides aizsardzības pasākumiem;

7.4. komercsabiedrības izsniegtu apliecinājumu, ka komercsabiedrība atbilst šo noteikumu 3.1.apakšpunktā minētajām prasībām par labu reputāciju un ka tās padomes un valdes locekļi nav bijuši sodīti ārvalstīs par tādiem nodarījumiem vai pārkāpumiem, kuru izdarīšana izslēdz komercsabiedrības atbilstību šo noteikumu 3.2., 3.3. un 3.4.apakšpunktā minētajām prasībām par labu reputāciju;

7.5.izziņu par Sodu reģistraaktuālajā datubāzēpieejamām ziņām par komercsabiedrībai piemērotiem administratīviem sodiem, piespiedu ietekmēšanas līdzekļiem, par to personu sodāmību un tām piemērotajiem administratīvajiem sodiem, kuras ir komercsabiedrības padomes un valdes locekļi, kas dod iespēju Valsts dzelzceļa administrācijai pārbaudīt, vai komercsabiedrība atbilst šo noteikumu 3.2., 3.3. un 3.4. apakšpunktā minētajām prasībām par labu reputāciju;

7.6. civiltiesiskās atbildības seguma apmēra, kāds noteikts šo noteikumu 6.punktā, apliecinošus dokumentus;

7.7. komercsabiedrības saimnieciskās darbības ekonomisko pamatojumu nākamajiem trijiem gadiem (biznesa plānu).

8. Ja komercsabiedrība, kas iesniedz pieteikumu pārvadātāja licences saņemšanai, iepriekš saimniecisko darbību nav veikusi, tā pieteikumam nepievieno šo noteikumu 7.2.8.apakšpunktā minēto informāciju.

9. Komercsabiedrība, kas iesniedz pieteikumu pārvadātāja licences saņemšanai, var lūgt noteikt laikposmu, kas garāks par sešiem mēnešiem, darbības uzsākšanai, ņemot vērā sniedzamo dzelzceļa pārvadājumu pakalpojumu īpašo raksturu.

10. Licences pieteikumam pievienoto dokumentu tulkojumi ir notariāli apliecināti. Ja licences pieteikumam pievienoto dokumentu kopijas, izņemot dokumentu tulkojumus, nav notariāli apliecinātas, Valsts dzelzceļa administrācijai ir tiesības pieprasīt uzrādīt dokumentu oriģinālus.

11. Pēc pārvadātāja licences pieteikuma saņemšanas Valsts dzelzceļa administrācija izpilda īstenošanas regulas (ES) [2015/171](http://eur-lex.europa.eu/eli/reg/171/2015?locale=LV) 7.panta 1. un 2.punktā licencēšanas iestādei noteiktās procesuālās darbības.

12. Valsts dzelzceļa administrācija var prasīt, lai tiktu iesniegts revīzijas ziņojums un dokumenti no kredītiestādes, grāmatveža vai revidenta. Šajos dokumentos ietver šo noteikumu 7.2.1., 7.2.2., 7.2.3., 7.2.4, 7.2.5. un 7.2.6.apakšpunktā minēto informāciju.

13. Ja ir pieņemts lēmums par licences dzelzceļa pārvadājumu veikšanai izsniegšanu, Valsts dzelzceļa administrācija par to paziņo komercsabiedrībai un lūdz veikt valsts nodevas samaksu. Pārvadātāja licenci, kurai izmanto vienotu veidlapu saskaņā ar īstenošanas regulu (ES) [2015/171](http://eur-lex.europa.eu/eli/reg/171/2015?locale=LV), Valsts dzelzceļa administrācija izsniedz pēc valsts nodevas samaksas. Valsts dzelzceļa administrācija pārliecinās, ka valsts nodevas maksājums ir saņemts valsts budžetā.

14. Pārvadātāja licence ir derīga tikai tajā noteikto dzelzceļa pārvadājumu veidu veikšanai.

15. Lēmumu par licences dzelzceļa pārvadājumu veikšanai izsniegšanu var pārsūdzēt tiesā Administratīvā procesa likumā noteiktajā kārtībā.

16. Lēmumu par atteikumu izsniegt pārvadātāja licenci Valsts dzelzceļa administrācija pieņem šādos gadījumos:

 16.1. ja pieteikuma pārvadātāja licences saņemšanai iesniedzējs neatbilst noteiktajām prasībām;

16.2. ja nav iesniegta visa attiecīgā informācija, kuru pievieno pieteikumam pārvadātāja licences saņemšanai, un ir beidzies Valsts dzelzceļa administrācijas noteiktais informācijas iesniegšanas termiņš.

17. Lēmumu par atteikumu izsniegt pārvadātāja licenci var pārsūdzēt tiesā Administratīvā procesa likumā noteiktajā kārtībā.

 18. Ja saskaņā ar šo noteikumu 22.punktu pārvadātāja licences darbība tiek apturēta, Valsts dzelzceļa administrācija var izsniegt pagaidu pārvadātāja licenci, ja nav apdraudēta sniedzamo dzelzceļa pārvadājumu pakalpojumu drošība. Pagaidu pārvadātāja licence ir derīga ne ilgāk kā sešus mēnešus no tās piešķiršanas dienas.

 19. Ja tiek mainīts komercsabiedrības, kas saņēmusi pārvadātāja licenci, juridiskais statuss, un jo īpaši komercsabiedrības apvienošanas vai pārņemšanas gadījumā, un nav apdraudēta sniedzamo dzelzceļa pārvadājumu pakalpojumu drošība, Valsts dzelzceļa administrācija var nolemt, ka pārvadātāja licence atkārtoti iesniedzama pārskatīšanai.

20. Ja komercsabiedrība, kas saņēmusi pārvadātāja licenci, plāno būtiski mainīt vai paplašināt savu darbību, tā savu pārvadātāja licenci atkārtoti iesniedz pārskatīšanai Valsts dzelzceļa administrācijai. Pēc pārskatīšanas Valsts dzelzceļa administrācija var lemt par grozījumu izdarīšanu pārvadātāja licencē.

30

**IV. Pārvadātāja licences darbības apturēšana un anulēšana**

21. Ja pastāv nopietnas šaubas par to, vai komercsabiedrība, kura ir saņēmusi pārvadātāja licenci, atbilst noteiktajām prasībām licences saņemšanai, Valsts dzelzceļa administrācija var pārbaudīt, vai šī komercsabiedrība atbilst minētajām prasībām. Šajā nolūkā Valsts dzelzceļa administrācija var prasīt komercsabiedrībai iesniegt šo noteikumu 7.punktā minētos dokumentus.

22. Ja Valsts dzelzceļa administrācija ir konstatējusi, ka komercsabiedrība, kura ir saņēmusi pārvadātāja licenci, vairs neatbilst noteiktajām prasībām licences saņemšanai, tā pieņem lēmumu par pārvadātāja licences darbības apturēšanu uz laiku līdz sešiem mēnešiem.

23. Lēmumu par pārvadātāja licences darbības apturēšanu uz laiku līdz sešiem mēnešiem Valsts dzelzceļa administrācija pieņem arī gadījumā, ja tiek mainīts komercsabiedrības, kas saņēmusi pārvadātāja licenci, juridiskais statuss, un jo īpaši komercsabiedrības apvienošanas vai pārņemšanas gadījumā, un ir apdraudēta sniedzamo dzelzceļa pārvadājumu pakalpojumu drošība.

24. Ja Valsts dzelzceļa administrācija ir konstatējusi, ka ir pamats apšaubīt tās komercsabiedrības atbilstību noteiktajām prasībām licences saņemšanai, kurai pārvadātāja licenci ir izsniegusi citas Eiropas Savienības dalībvalsts licencēšanas iestāde, Valsts dzelzceļa administrācija par to informē šo licencēšanas iestādi.

25. Lēmumu par pārvadātāja licences darbības apturēšanu uz laiku līdz 36 mēnešiem Valsts dzelzceļa administrācija var pieņemt šādos gadījumos:

25.1. ja pārvadātājs ir pārtraucis sniegt dzelzceļa pārvadājumu pakalpojumus jau sešus mēnešus;

25.2. ja pārvadātājs nav uzsācis sniegt dzelzceļa pārvadājumu pakalpojumus sešu mēnešu laikā no pārvadātāja licences izsniegšanas brīža vai lēmumā par pārvadātāja licences izsniegšanu noteiktajā laikā.

26. Lēmumu par pārvadātāja licences darbības apturēšanu var pārsūdzēt tiesā Administratīvā procesa likumā noteiktajā kārtībā. Lēmuma par pārvadātāja licences darbības apturēšanu pārsūdzēšana neaptur tā darbību.

27. Lai atjaunotu apturētās pārvadātāja licences darbību, komercsabiedrība ne vēlāk kā mēnesi pirms termiņa, līdz kuram apturēta pārvadātāja licences darbība, beigām iesniedz Valsts dzelzceļa administrācijai pieteikumu pārvadātāja licences atjaunošanai. Pieteikumam pievieno informāciju, kas apliecina, ka pārkāpumi vai iemesli, kuru dēļ licences darbība apturēta, ir novērsti.

28. Šo noteikumu 27.punktā minētajā gadījumā 32

Valsts dzelzceļa administrācija viena mēneša laikā pēc informācijas saņemšanas lemj par pārvadātāja licences atjaunošanu.

29. Lēmumu par pārvadātāja licences anulēšanu Valsts dzelzceļa administrācija pieņem šādos gadījumos:

29.1. ja komercsabiedrībai, kas saņēmusi pārvadātāja licenci, ir pasludināts juridiskās personas maksātnespējas process vai uzsākts likvidācijas process un nav pamatotu pierādījumu par to, ka samērīgā laikposmā varētu veikt finanšu pārstrukturēšanu;

29.2. ja nav novērsti konstatētie pārkāpumi, kuru dēļ licences darbība apturēta;

29.3. ja netiek sniegti dzelzceļa pārvadājumu pakalpojumi arī pēc pārvadātāja licences darbības apturēšanas termiņa beigām un pārvadātāja licences darbība ir apturēta šī iemesla dēļ;

29.4. ja izsniegta pagaidu pārvadātāja licence un tās saņēmējs nepilda pagaidu licences izsniegšanas nosacījumus.

30. Lēmumu par pārvadātāja licences anulēšanu var pārsūdzēt tiesā Administratīvā procesa likumā noteiktajā kārtībā. Lēmuma par pārvadātāja licences darbības anulēšanu pārsūdzēšana neaptur tā darbību.

31. Komercsabiedrība, kurai anulēta licence, izņemot šo noteikumu 29.3.apakšpunkta gadījumā, pieteikumu jaunas pārvadātāja licences saņemšanai atkārtoti var iesniegt ne ātrāk kā 36 mēnešus pēc tam, kad pieņemts lēmums par pārvadātāja licences anulēšanu.

**V. Noslēguma jautājums**

32. Atzīt par spēku zaudējušiem Ministru kabineta 1999.gada 5.janvāra noteikumus Nr.4 „Dzelzceļa pārvadātāju licencēšanas noteikumi” (Latvijas Vēstnesis, 1999, 5/6. nr.; 2003, 108. nr.; 2010, 80. nr.).

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Eiropas Parlamenta un Padomes 2012.gada 21.novembra direktīvas [2012/34/E](http://eur-lex.europa.eu/eli/dir/2007/59?locale=LV)S, ar ko izveido vienotu Eiropas dzelzceļa telpu.

Ministru prezidents M.Kučinskis

Satiksmes ministrs U.Augulis

Iesniedzējs: satiksmes ministrs U.Augulis

 Vīza: valsts sekretārs K.Ozoliņš

28.07.2016 15:04

1814

Juris Zālītis

67028373, juris.zalitis@sam.gov.lv